Gewilde Pta-restaurant beroofArgieffoto. Konst. Malefo Makena, woordvoerder van die polisie, het gesê ses rowers het omstreeks 21:45 ŉ Spur-restaurant in Olievenhoutbosch binnegestorm. “Hulle was almal met vuurwapens gewapen en het die wapens op die klante gerig,” het hy gesê. Ongeveer R30 000 is uit die kasregisters gesteel, terwyl al die klante van hul selfone, juwele en beursies beroof is. Die rowers het daarna op die vlug geslaan. “Geen skote is afgevuur nie en niemand is beseer nie,” het Makena gesê. Niemand is nog vir die voorval in hegtenis geneem nie. ŉ Saak van sakeroof word ondersoek.